ભાજપના સૂત્રો પાસેથી મળતી માહિતી મુજબ, એકતા યાત્રાના ઈન્ચાર્જ તરીકે નાઝાભાઈ ઘાંઘર (ઓબીસી), સહ ઈન્ચાર્જ સુરેશભાઈ મહેતા (બ્રાહ્મણ) અને સંકલન ઈન્ચાર્જ સંદીપ જ્યોતિકર (એસસી)ની નિમણૂક કરવામાં આવી છે. આમ, આ ત્રણ મુખ્ય સભ્યોમાંથી પાટીદાર સમાજનો સમાવેશ કરાયો નથી. જેથી પાટીદાર સમાજના અગ્રણીઓની અવગણના કરવામાં આવી છે, કે તેઓ ઉદાસીન રહ્યા છે તે પ્રશ્ન ભાજપના કાર્યકરોમાં ચર્ચાઈ રહ્યો છે. શહેર પ્રમુખ મહેન્દ્ર પટેલે પસંદ કરેલી એકતા યાત્રા સમિતીમાં પાટીદાર અગ્રણીઓની બાદબાકી માટે આગામી સામાન્ય સભામાં નવા હોદ્દેદારોની વરણીનું રાજકારણ પણ જવાબદાર હોવાની શક્યતા છે. મ્યુનિ. સૂત્રો પાસેથી મળતી માહિતિ અનુસાર, એકતા યાત્રાના સ્વાગતની સાથે ડાયરા અને સાંસ્કૃતિક કાર્યક્રમોનું આયોજન કરવામાં આવ્યું છે. આમંત્રણ પત્રિકા, ફૂલના હાર અને સ્ટેજ પ્રોગ્રામ સહિત વિવિધ આયોજનો માટે રૂ. ૨૦ લાખનો ખર્ચ થવાનો અંદાજ છે. મ્યુનિ. દ્વારા આ તમામ ખર્ચ થવાનો હોવાથી ક્યા સ્થળે, કયો પ્રોગ્રામ રાખવો તેનો નિર્ણય મ્યુનિ. અધિકારીઓ કે હોદ્દેદારોએ લેવાનો હોય છે, પરંતુ શહેર પ્રમુખની સૂચના મુજબ જ મ્યુનિ. અધિકારીઓ નિર્ણયો લઈ રહ્યા છે અને તેમણે સૂચવેલી એજન્સીઓને જ કામગીરી સોંપી રહ્યા છે. યાત્રા સમિતિના હોદ્દેદારો કે પક્ષના અગ્રણીઓની સાથે ચર્ચા વગર મ્યુનિ. પાસે રૂ. ૨૦ લાખનો ખર્ચ કરાવવાનું આયોજન થતાં વ્હાલા-દવલાની નીતિ રખાઈ હોવાના આક્ષેપો પણ થઈ રહ્યા છે.